Cinci dintre marșurile pentru viață din județul Suceava s-au desfășurat duminică, prin implicarea Sectorului Catehizare, Tineret și Educație pentru Viață al Arhiepiscopiei Sucevei și Rădăuților. Un al șaselea are loc joi, la inițiativa altor organizatori locali.
Marșurile de duminică au avut loc în câte o localitate din fiecare dintre cele cinci protopopiate: la Câmpulung Moldovenesc, Fălticeni, Rădăuți, Suceava și Vatra Dornei.
La evenimentul de la Suceava, reprezentanții Arhiepiscopiei Sucevei și Rădăuților au subliniat că Marșul pentru viață "semnalează o problemă majoră din societatea actuală, aceea a egalității de șanse a femeilor însărcinate, aflate în diferite situații dificile, dar și aceea a egalității de șanse a copiilor nenăscuți".
La Rădăuți, Anastasia Chirvasă, studentă, a mărturisit că studiul Medicinei a făcut-o să-și schimbe valorile de la opțiunea la pro-alegere la cea exclusiv pro-viață.
"Mi-am dat seama de ceva simplu, dar atât de ignorat și chiar contestat. Mi-am dat seama că omul este om din primul moment al existenței sale, cu nouă luni înainte de a se naște și că în toate cele nouă luni este om și nu altceva", a spus tânăra.
"Înainte și după naștere suntem același om. În acest sens, privesc fiecare sarcină ca o minune ce se întâmplă sub ochii tuturor, chiar dacă ascunsă în burtica mamei."
Partenerii Arhiepiscopiei Sucevei și Rădăuților în organizarea evenimentelor au fost mai multe instituții și organizații locale, printre care multe ONG-uri de tineret: Asociația Studenților Creștin-Ortodocși Români (ASCOR) – filiala Suceava, Asociația Tinerilor Ortodocși Suceveni (ATOS), Asociația Bucovina Profundă, Asociația ProVita – filiala Suceava, Centrele de Tineret Ecclesia, Asociația Anastasie Crimca, Asociația Părinți pentru Ora de Religie – filiala Suceava.
Marșul pentru viață de la Vicovu de Sus, jud. Suceava, va fi organizat joi de instituții și organizații locale.
Marșul pentru viață este punctul culminant al Lunii pentru viață, serie de manifestări care promovează frumusețea nașterii de copii și nevoia de mai mult sprijin în societate în acest scop.
Evenimentele se desfășoară în luna martie, când creștinii sărbătoresc Buna Vestire, momentul zămislirii Mântuitorului Iisus Hristos în pântecele Fecioarei Maria.
Foto: Arhiepiscopia Sucevei și Rădăuților
Urmărește-ne pe Telegram: t.me/basilicanews